DÔVODOVÁ SPRÁVA

A. Všeobecná časť

Návrh vyhlášky, ktorou sa mení a dopĺňa vyhláška Ministerstva vnútra Slovenskej republiky č. 30/2020 Z. z. o dopravnom značení (ďalej len „novela vyhlášky“) a ktorý Ministerstvo vnútra Slovenskej republiky predkladá na medzirezortné pripomienkové konanie je vypracovaný najmä na základe poznatkov z aplikačnej praxe a v súvislosti so zmenami v zákone č. 8/2009 Z. z. o cestnej premávke.

Predmetný návrh vyhlášky je vypracovaný najmä na základe poznatkov z aplikačnej praxe a má za cieľ predovšetkým vyjasnenie niektorých sporných ustanovení, doplnenie viacerých doplnkových vyobrazení značiek a opravu chybných formulácií tak, aby významy a vyobrazenia dopravného značenia boli pre verejnosť jasné a zrozumiteľné.

Účinnosť novely vyhlášky sa navrhuje 1. januára 2027.

Predkladaný návrh vyhlášky je v súlade s Ústavou Slovenskej republiky, inými zákonmi, s právom Európskej únie, s medzinárodnými zmluvami a inými medzinárodnými dokumentmi, ktorými je Slovenská republika viazaná.
 
Predkladaný návrh vyhlášky nepredpokladá negatívne dopady na rozpočet verejnej správy, podnikateľské prostredie, životné prostredie, služby verejnej správy pre občana, informatizáciu spoločnosti, vplyvy na manželstvo, rodičovstvo a rodinu ani sociálne vplyvy.


B. Osobitná časť

K čl. I 

K bodu 1 (§ 3 ods. 2)
	Precizuje sa použitá formulácia pri platnosti zvislých značiek umiestnených na vozidle na „v smere premávky“, ktorý je v danom kontexte vhodnejší ako „v smere jazdy“, keďže sa vzťahuje na celú šírku cesty a tok vozidiel v danom smere, ktoré po ňom jazdia. Uvedenou zmenou teda dôjde k jednoznačnej platnosti zvislej značky umiestnenej na vozidle pre všetkých účastníkov cestnej premávky pohybujúcich sa na ceste v danom smere.

K bodu 2 (§ 4 ods. 1)
	Do vyhlášky sa dopĺňa základná zásada umiestňovania zvislých značiek, aby priamo z právneho predpisu vyplýva požiadavka na ich správne umiestňovanie, t. j. tak, aby účastník cestnej premávky mal dostatočný výhľad na dopravné značenie, resp. aby bolo umiestnené tak, aby bolo pre účastníka cestnej premávky čitateľné.

K bodu 3 (§ 4 ods. 2)
	Legislatívno-technická úprava nadväzujúca na navrhované zmeny v § 4 ods. 1 a s tým spojené preznačenie odsekov.

K bodu 4 (§ 6 ods. 3)
	Pôvodné pojmy, ktoré sa pri určení dĺžky nesprávne viazali na vertikálny rozmer, sa nahrádzajú pojmami vzťahujúcimi sa na dĺžkový rozmer – dlhšia alebo kratšia vzdialenosť.

K bodu 5 (§ 7 ods. 4 až 7)
	Navrhovanými úpravami sa precizujú základné pravidlá o platnosti regulačných značiek.
	V odseku 4 sa výslovne dopĺňa začiatok platnosti  značky o zákaze vjazdu, ktorá je umiestnená nad jazdným pruhom alebo značky o zákaze vjazdu, ktorá je vyobrazená na pruhovej značke. 
	V odseku 5 sa spresňuje rozsah regulácie, keďže sa opakovane objavujú výklady, podľa ktorých by takáto regulácia mala platiť za križovatkou všetkými smermi – čo je v zásade nelogické, keďže to je vlastnosť zónových značiek, ktoré by pri takomto výklade stratili opodstatnenie. Doplnením sa jednoznačne stanovuje, že regulácia platí len v priamom smere a neplatí po odbočení alebo otočení.  
V odseku 6 sa pri spoločnom umiestnení regulačnej a výstražnej značke výslovne dopĺňa, že musí ísť o spoločné umiestnenie na jednej nosnej konštrukcii, a to z dôvodu opakovaných prípadov, kde sa výstražná značka a regulačná značka umiestňujú tesne pár metrov za sebou  alebo vedľa seba na oddelených podstavcoch, čím nie je pre účastníkov cestnej premávky jasné, či sa to považuje za použitie „spolu“ a následne dochádza k nejasnému vnímaniu pravidiel platnosti. 

K bodu 6 (§ 7 ods. 8)
	Obdobne ako pri „líniových“ reguláciách, aj pri zónových značkách sa precizuje pravidlo ich platnosti, keďže súčasná formulácia o ich platnosti („na všetkých cestách zóny“) prináša interpretačné problémy v kontexte základnej platnosti všetkých regulačných značiek len na vozovke (odsek 2). Namiesto toho sa zónové značky vymedzujú ako opozitum oproti „líniovým“ značkám, t. j. tak, že platia aj po odbočení alebo otočení.

 K bodu 7 (§ 10 ods. 6)
	V súčasnosti nie je legislatívne upravené používanie dopravných gombíkov, čo spôsobuje ich používanie rôznymi spôsobmi, ktoré sú pre vodiča skôr zmätočné.  Dopĺňa sa preto základné ustanovenie o význame a spôsobe použitia dopravných gombíkov. 

K bodu 8 (§ 13 ods. 5)
	Pri vymedzení dopravných zariadení sa spresňuje, že medzi ne patria len také stojany na bicykle, ktoré sú pevne spojené so zemou.  Schvaľovaciemu procesu by mali podliehať len trvalé riešenia v dopravnom priestore, keďže voľne položené stojany môžu byť kedykoľvek posunuté, odstránené a pod. a nie je preto dôvod, aby podliehali určeniu cestným správnym orgánom.

K bodu 9 (§ 13 ods. 8)
	Premenné značky vyhotovené na báze svetelných bodov majú špecifické postavenie tým, že na seba pútajú pozornosť, avšak len za predpokladu, že svietia iba v časoch, keď je to nevyhnutné, v opačnom prípade strácajú svoj efekt. Trvalé a dlhodobé výstrahy, regulácie a informácie je potrebné zobrazovať na trvalých, príp. na mechanických premenných značkách.

K bodu 10 (§ 14)
	Vyhláška v súčasnosti pozná možnosť doplnkovej tabuľky alebo návestidla obmedzujúceho platnosť svetelných signálov len pri cyklistických signáloch. Zavádza sa preto všeobecná možnosť použitia takýchto tabuliek alebo návestidiel, čo umožní využívať svetelné signály určené špecificky nielen pre bicykle, ale napr. aj pre vozidlá pravidelnej verejnej dopravy alebo taxislužieb.

K bodu 11 (§ 15 ods. 2)
	Zosúladenie s terminológiou podľa zákona, ktorý rozlišuje medzi „zastavením“ a „zastavením vozidla“.

K bodu 12 (§ 15 ods. 6)
	Pri doplnkovej zelenej šípke umiestnenej v protiľahlom rohu križovatky sa dopĺňa zaužívaný názov „pre opustenie križovatky“ na lepšie pochopenie významu tohto svetelného signálu.

K bodu 13 (§ 15 ods. 8)
	V súvislosti so zavedením všeobecnej doplnkovej tabuľky alebo návestidla pre svetelné signály (§ 14 ods. 2) sa vypúšťajú súčasné ustanovenia o takejto tabuľke a návestidle so symbolom bicykla.

K bodu 14 (§ 15 ods. 13 a 14)
	Vzhľadom na navrhované vypustenie prechodného obdobia, v rámci ktorého možno pred železničnými priecestiami umiestňovať súčasné výstražníky, sa do paragrafu o svetelných signáloch navracajú ustanovenia o striedavo prerušovaných signáloch červenej farby vrátane ich významu a výslovnej mienky o bielom prerušovanom svetle. Zároveň sa však úplne nevypúšťa ani možnosť „novej“ priecestnej signalizácie v tvare červeného a žltého signálu, keďže zákon o cestnej premávke pripúšťa oba tieto možnosti.

K bodu 15 (§ 16 ods. 3 a 4)
	Pri odpočítavaní času zmeny svetelného signálu (ods. 3) sa vypúšťa možnosť odpočtu zeleného signálu a ponecháva sa odpočet len červeného signálu. Odpočet zeleného svetelného signálu je pomerne rizikový, keďže v posledných sekundách zeleného signálu sa postupne zvyšuje rýchlosť dopravného prúdu. 
	Rozširuje sa možnosť používania zobrazovania odporúčanej rýchlosti (ods. 4) tak, aby  sa neviazala len na príchod k zelenému signálu na nasledujúcej križovatke, ale aby bolo možné zobrazovať všeobecne odporúčanú rýchlosť jazdy. Vhodným nastavením predmetného signálu sa zlepši plynulosť cestnej premávky a spomalí tvorba kongescií v medzikrižovatkových úsekoch. Predmetný signál je možné taktiež použiť v riadiacich systémoch na úsekoch s neprerušovaným prúdom na jeho optimalizáciu v špičke a pod. 

K bodu 16 (§ 17 ods. 1)
	Formulačná zmena, ktorou sa pri použití pruhových signálov výslovne dopĺňa aj ich použitie na „otvorenej“ krajnici.

K bodu 17 [§ 17 ods. 1 písm. c)]
	Do významu pruhového signálu v tvare žltej šípky sa k jej blikaniu dopĺňa aj jej svietenie, keďže niektoré používané signalizácie používajú svietiace šípky.

K bodu 18 (§ 18 ods. 4)
	Analogicky ako je tomu pri všeobecnej signalizácii, aj pri zvláštnom signáli pre vozidlá verejnej hromadnej dopravy sa umožňuje časový odpočet signálu Stoj na niektorý zo signálov Voľno.

K bodom 19 a 20 (§ 20 ods. 2)
	Významy signálov pre chodcov sa precizujú tak, aby boli povinnosti chodca pri prechádzaní cez vozovku v čase, keď je toto riadené svetelnou signalizáciou, úplne zrejmé.

K bodom 21 a 22 (§ 23 ods. 2)
	Formulačná úprava, ktorou sa jasne definuje kedy a akým spôsobom sa použije zvláštne výstražné svetlo a typické zvukové znamenie pri zastavovaní vozidla policajtom.

K bodu 23 (§ 26)
	Zmenami v označovaní prečnievajúceho nákladu sa priamo reflektuje skutočnosť, že moderné nosiče nákladu (spravidla bicyklov) uvádzané na trh podliehajú schvaľovaciemu procesu v súlade s predpismi Európskej hospodárskej komisie OSN. Je teda garantované, že ak je takýto nosič vybavený aj osvetlením, z hľadiska viditeľnosti ide o rovnako bezpečné a čitateľné riešenie ako vozidlo bez nosiča. Výslovne sa preto dopĺňa pravidlo, že prečnievajúci náklad sa pri takomto nosiči ráta až od samotného nosiča (nie od vozidla). 

K bodu 24 (§ 28 a 29)
	V nadväznosti na zmeny v zákone o cestnej premávke účinné od 1. septembra 2026 sa novým znením § 28 nanovo upravuje a zjednocuje okruh subjektov oprávnených k udeleniu výnimiek z dopravnej značky o zákaze vjazdu, zákaze zastavenia, zákaze státia, zóne s dopravným obmedzením, pešej zóne, obytnej zóne a školskej zóne.

	Vzhľadom na negatívne skúsenosti s využívaním ustanovenia o testovaní nových značiek len ako zámienky na osadenie značiek v rozpore s vyhláškou sa táto možnosť vypúšťa. Zároveň sa výslovne uvádza odkaz na to, že v technických predpisoch ministerstva dopravy sa nachádzajú vzory jednotlivých variant dopravných značiek a svetelných signálov, vzory symbolov, vzory čiar, nápisov a symbolov, vzory jednotlivých variant dopravných zariadení a  zásady používania dopravných značiek a dopravných zariadení, ktoré nie sú uvedené vo vyhláške.

K bodom 25 až 27 (§ 30)
	Navrhovanou zmenou prechodných ustanovení sa smeruje k postupnému zosúladeniu reálneho dopravného značenia na cestách s vyhláškou o dopravnom značení a k určitému skráteniu prechodného obdobia pri niektorých značkách umiestnených ešte podľa vyhlášky č. 9/2009 Z. z. (žlté čiary a dodatková tabuľka so šípkou dole).
	Zároveň sa vypúšťajú už obsolentné prechodné ustanovenia (ktorým uplynula lehota aplikácie) a ruší sa termín umiestňovania novej priecestnej signalizácie.

K bodu 28 (príloha č. 1 časť A. bod 5)
	Precizuje sa definícia symbolu Osobné vozidlá, keďže moped nie je motocykel a je potrebné jasne zadefinovať, že nespadá do významu tohto symbolu.

K bodu 29 (príloha č. 1 časť A. bod 22)
	Terminologicky sa zosúlaďuje význam symbolov týkajúcich sa obytných automobilov a obytných prívesov alebo návesov tak, že ide vždy o mobilné ubytovanie osôb.  

K bodom 30 a 31 (príloha č. 1 časť B. I. diel body 5 a 6)
	Legislatívno-technické úpravy spočívajúce v oprave nesprávneho názvoslovia symbolov čerpacích staníc LPG a CNG.

K bodu 32 (príloha č. 1 časť B. I. diel bod 7)
	Zavádza sa nový význam a vyobrazenie symbolu čerpacej stanice LNG, ktorý v súčasnosti absentuje napriek tomu, že sú prevádzkované vozidlá na takýto pohon.

 K bodu 33 (príloha č. 1 časť B. I. diel bod 41)
	Na účely označenia miesta, kde sa nachádza cintorín, sa príslušný symbol dopĺňa medzi zvláštne ciele tak, aby mohol byť tento symbol používaný nielen ako turistický cieľ.

K bodu 34 (príloha č. 1 časť B. III. diel body 4 a 6)
	Precizuje sa definícia smeru státia vozidla na chodníku pri parkovacích symboloch.

K bodom 35 až 38 (príloha č. 2 II. diel body 1 až 3)
	Keďže pravidlá o cestnej premávky upravujú správanie sa vodičov a chodcov vo vzťahu k železničnému priecestiu, formulačne sa upravujú významy príslušných značiek tak, že ide o železničné priecestia s tým, že sa ponecháva možnosť označovať týmito značkami aj iné ako železničné priecestia (priecestia špeciálnych dráh, električkové, atď.).

K bodu 39 (príloha č. 3 II.1. diel bod 1)
	Zo všeobecnej výnimky zo značiek o smere jazdy sa vypúšťa trolejbus, keďže tento druh vozidla sa bežne prevádzkuje na ceste, kde aj pre trolejbusy majú platiť všetky pravidlá cestnej premávky tak, ako pre iné druhy vozidiel. 

K bodu 40 (príloha č. 3 II.3. diel bod 19)
	Formulačná zmena, ktorá gramaticky precizuje význam zákazu vjazdu pre vozidlá a zákaz vstupu pre chodcov.

K bodu 41 (príloha č. 3 II.3 diel bod 28)
	Ide o legislatívno-technickú úpravu, ktorou sa aktualizuje odkaz nový právny predpis, ktorý legislatívne upravuje nízkoemisné zóny.

K bodom 42 až 44 (príloha č. 3 II.5. diel bod 44)
	V rámci spoločných ustanovení k značkám pre statickú dopravu sa navrhujú viaceré formulačné a spresňujúce zmeny.
	Pri konci regulácie zo značiek Parkovanie a Parkovanie na chodníku sa s poukazom na § 25 ods. 1 písm. d) zákona o cestnej premávke výslovne viaže hodnota 5 m na najbližšiu hranicu križovatky a pri používaní vložených šípok sa znenie upravuje tak, aby bolo jednoznačné, že sa pri šikmo umiestnených značkách majú používať vždy.
	Taktiež sa z dôvodu eliminovania potenciálnych sporov a nežiaducej interpretácie dopĺňa výslovne zákaz zastavenia a státia pri nedodržaní podmienok parkovania, čo je v princípe  prirodzená interpretácia významu týchto podmienok, avšak konkrétne uvedenie tohto významu zabráni potenciálnemu obchádzaniu pravidiel a účelovému výkladu.

K bodu 45 (príloha č. 3 II.5. diel body 45 a 46)
	Ide o legislatívno-technickú úpravu, nakoľko zmenou zákona (zrušenie parkovania na chodníku) stratili tieto vety vo význame značiek o zákaze zastavenia a státia zmysel.

K bodu 46 (príloha č. 3 II.5. diel bod 51)
	Formulačná úprava, ktorou sa precizuje význam parkovacej zóny.

K bodu 47 (príloha č. 4 II. diel bod 1)
	Značky „Obec“ a „Koniec obce“ sú významné, keďže vymedzujú územia, kde platia osobitné pravidlá o premávke v obci. Takéto územie z hľadiska pravidiel cestnej premávky však nemusí byť vždy nevyhnutne len sídelným útvarom, ale môžu to byť aj priemyselné areály, obchodné centrá, letiská alebo turistické centrá umiestnené mimo zastavaných častí obce. Môžu to byť teda miesta s frekventovaným pohybom chodcov a cyklistov, s parkovaním vozidiel a pod., na ktorých z hľadiska ochrany bezpečnosti a plynulosti cestnej premávky nemusí vždy žiaduce aplikovať pravidlá o správaní sa mimo obce. Navrhovanou zmenou sa docieli možnosť označiť ako obec aj iné oblasti, kde je žiaduce zaviesť osobitné pravidlá o premávke v obci.

K bodu 48 (príloha č. 4 II. diel bod 7)
	Ide o reakciu na novelu vyhlášky č. 19/2016 Z. z. z roku 2024, v ktorej sú už uvedené úseky diaľnic, ktoré nepodliehajú úhrade diaľničnou známkou vrátane spôsobu ich označenia, s čím už úplne nekorešponduje súčasné znenie významu značky Diaľnica.

K bodu 49 (príloha č. 4 II. diel bod 11)
	Doplnenie významu značky Úsek diaľnice spoplatnený diaľničnopu známkou na za cieľ včasné a jasné informovanie vodiča, že vchádza do úseku podliehajúcemu úhrade, resp. že úsek, do ktorého vodič vchádza, vedie výlučne k úseku, ktorý podlieha úhrade. Takéto informovanie má zabrániť nechcenému vjazdu do predmetného úseku a nasledovným vznikom kolíznych situácii.

K bodu 50 (príloha č. 4 III. diel bod 4)
	Pre úplnosť informácie pre vodičov sa dopĺňa vyobrazenie možnosti pokračovať po slepej ceste cyklistom.

K bodu 51 (príloha č. 4 III. diel bod 6)
	Vzhľadom na to, že od 1. decembra 2026 sa zruší pravidlo cestnej premávky naviazané na značku Zastávka a po zohľadnení toho, že označník zastávky podľa vyhlášky č. 269/2024 Z. z. je vizuálne veľmi podobný sa táto značka z dôvodu nadbytočnosti vypúšťa, čím sa zároveň zabráni aj duplicitnému (a často zmätočnému) používaniu dvoch prakticky rovnakých vyobrazení na jednej zastávke (značka + označník).

K bodu 52 (príloha č. 4 IV.1. diel bod 3)
	Ide o legislatívno-technickú úpravu; aj rýchlostná cesta je subkategóriou pojmu „diaľnica“ v zmysle cestného zákona, preto nie je potrebné pri čísle diaľnice osobitne uvádzať, že ide aj o číslo rýchlostnej cesty. 

K bodu 53 (príloha č. 4 IV.1. diel bod 5)
	Výslovným vložením čísla diaľničného uzla alebo výjazdu ako samostatnej značky do vyhlášky sa dopĺňa chýbajúca časť systematiky v orientačnom značení. Číslo uzla alebo výjazdu sa už dnes v podstate vkladá do ohlasovacej tabule, číslo výjazdu je však v praxi žiaduce používať aj na iných značkách, predovšetkým na informačných tabuliach, resp. na uzávierkových predzvestiach. 

K bodu 54 (príloha č. 4 IV.1. diel bod 6)
	Na kilometrovníku sa výslovne umožňuje uvádzanie referencie aj na zodpovedajúcu vetvu (pri mimoúrovňových križovaniach) a naopak – úplne sa vypúšťa možnosť uvádzať na ňom smer k najbližšiemu telefónu núdzového volania, keďže na tento účel slúži vyznačovanie smeru na smerových stĺpikoch, ktoré sú umiestnené oveľa hustejšie ako kilometrovníky. 

K bodu 55 (príloha č. 4 IV.3. diel bod 21)
	Pre úplnosť informácie pre vodičov sa dopĺňajú vyobrazenia ohlasovacej tabule pred diaľničným uzlom a pred malým aj veľkým odpočívadlom.

K bodu 56 (príloha č. 4 IV.3. diel bod 22)
	Opravuje sa chyba v texte významu nepriamej návesti na diaľnici (majú sa na nej vyznačovať turistické ciele namiesto miestnych) a dopĺňa sa aj uvedenie smeru (sídelný cieľ) pri viacvetvových výjazdoch, keďže v takých prípadoch pre vodiča nepostačuje len informácia o čísle výjazdu. 

K bodu 57 (príloha č. 4 IV.3. diel bod 26)
	Dopĺňa sa chýbajúca časť systematiky v sekvencii značenia na diaľniciach. Odbočovacie majáčiky sú značky podľa Viedenského dohovoru, štandardne používané na diaľniciach v zahraničí z bezpečnostných dôvodov. Vzhľadom na vysoké rýchlosti sa predzvesti na diaľniciach (pred diaľničným uzlom, výjazdom a odpočívadlom) umiestňujú spravidla 500 m pred odbočením, čo je pomerne ďaleko a vodiči môžu mať problém so správnym odhadom vzdialenosti k odbočeniu (najmä pri vysokej hustote nákladných vozidiel alebo pri zníženej viditeľnosti), čo môže viesť ku kolíznym situáciám.

K bodom 58 a 59 (príloha č. 4 VI. diel body 4 a 5)
	Vzhľadom na to, že praktický význam značky Bezkolízne pripojenie je totožný so značkou Zvýšenie počtu jazdných pruhov (ide len o stavebne iný spôsob zvýšenia počtu pruhov) zlučujú sa tieto značky do jednej, keďže napriek podrobnejším zásadám používania bezkolízneho pripojenia v technickom predpise Ministerstva dopravy SR dochádza k nesprávnemu používaniu tejto značky, čo môže byť pre vodičov mätúce. 

K bodu 60 (príloha č. 5 bod 1)
	Z aplikačnej praxe vyplynula potreba doplnenia medzi „zásobovanie“ aj vozidlá autoškôl, keďže autoškoly pripravujú budúcich vodičov (týka sa to najmä vodičov nákladnej vozidiel), ktorí majú vedieť jazdiť aj v miestach, kde je potrebné dbať na zvýšený pohyb chodcov alebo kde je zákaz vjazdu (s výnimkou pre zásobovanie) z iných dôvodov. Na mnohých miestach takéto zákazy dnes neumožňujú vykonávať zodpovedne činnosť výcviku, čo neprispieva k jeho kvalite a v konečnom dôsledku ani k bezpečnosti cestnej premávky.

K bodu 61 (príloha č. 5 I. diel bod 3)
	Ide o legislatívno-technickú úpravu; oprava zrejmej chyby vo vyobrazení značky.

K bodu 62 (príloha č. 5 I. diel bod 5)
	Samostatná dodatková tabuľka Smer platnosti už nemá praktické uplatnenie, keďže smer platnosti značiek možno vyznačiť len so značkami umiestnenými šikmo alebo pozdĺžne s osou vozovky, čo sú ale iba značky o statickej doprave a pri tých sa platnosť uvádza šípkami vloženými priamo do značky.

K bodu 63 (príloha č. 5 I. diel bod 5)
	Z aplikačnej praxe vyplynul návrh doplnenia špecifického vymedzenia časového obdobia platnosti dopravného značenia, pod ktorým je dodatková tabuľka umiestnená. V praxi sa možno opakovane stretnúť s potrebou obmedzenia platnosti regulačných značiek, najmä najvyššej dovolenej rýchlosti, len na obdobie, kedy je vozovka mokrá, resp. kedy je potrebné regulovať cestnú premávku vzhľadom na nepriaznivé poveternostné podmienky. V súčasnosti totiž nie je možné takéto obmedzenie ustanoviť, prinajmenšom nie tak, aby dopravné značenie malo regulačnú funkciu (možno to teoreticky použiť len ako doplnkovú informáciu k výstražnej značke).

K bodu 64 (príloha č. 5 II. diel body 3 a 4)
	Formulačne sa upravuje význam dodatkových tabuliek o priečnej jazde eklekticky a cyklistov, keďže doterajšie znenie je nesprávne (ukladá povinnosť vodičovi vyplývajúcu z dodatkovej tabuľky, pričom táto povinnosť vyplýva zo značky pod ktorou je umiestnená.
   
K bodu 65 (príloha č. 5 II. diel bod 5)
	Z vypustenia všeobecnej dodatkovej tabuľky Smer platnosti vyplýva potreba doplniť jedinú alternatívu tejto tabuľky, ktorú nemožno nahradiť vloženými šípkam, a to obojsmernú platnosť príkazových značiek o cestičke pre cyklistov. Tá sa používa tam, kde obojsmernosť cestičky nie je na prvý pohľad zrejmá, napr. ak vedie pozdĺž cesty a súčasne na nej nie je možné vodorovným značením vyznačiť stredovú čiaru (z ktorej obojsmernosť logicky vyplýva).

K bodu 66 (príloha č. 5 II. diel bod 12)
	Na dodatkovej tabuľke Emisná trieda sa spresňuje, aká emisná trieda sa na nej uvádza.

K bodu 67 (príloha č. 5 II. diel bod 14)
	V kontexte účelu vyhradzovania parkovacích miest a ich umiestňovania o. i. aj v parkovacích zónach sa  jasne vymedzuje, že na týchto miestach neplatia iné regulácie statickej premávky, ktoré by tam inak (t. j. ak by šlo o „bežné“ parkovacie miesto) platili.

K bodom 68 a 69 (príloha č. 6 I. diel bod 1)
	Z dôvodu právnej istoty a jednoznačnej zrozumiteľnosti pre účastníkov cestnej premávky a ostatných subjektov účastných na navrhovaní a schvaľovaní dopravného značenia sa dopĺňa pravidlo o prechádzaní okrajovej čiary, ktoré doteraz nikde uvedené nebolo a vyplývalo len implicitne z faktu, že obmedzenia prechádzať cez súvislú čiaru sa týkali len čiary vyznačujúcej jazdný pruh (nie čiary vyznačujúcej okraj vozovky).  
	Zároveň sa vypúšťa čiastočne zmätočná výnimka pri prechádzaní súvislej čiary vyznačujúcej vyhradený alebo cyklistický pruh len pre „ostatných“ účastníkov cestnej premávky tak, aby neboli pochybnosti o legálnej možnosti jej prechádzania aj samotnými vodičmi, pre ktorých sú tieto pruhy určené. 

K bodu 70 (príloha č. 6 I. diel bod 2)
	Do významu pozdĺžnej prerušovanej čiary sa dopĺňa aj jej vyznačovanie vo forme „varovnej čiary“, čo je v zásade viac technická záležitosť, ale z aplikačnej praxe vyplynulo zo strany účastníkov cestnej premávky množstvo nejasností k takému použitiu. 

K bodu 71 (príloha č. 6 II. diel bod 1)
	Zosúladenie s terminológiou podľa zákona, ktorý rozlišuje medzi „zastavením“ a „zastavením vozidla“.

K bodu 72 (príloha č. 6 II. diel bod 2)
	Nahrádza sa nesprávny príklad vyobrazenia čakacej čiary, keďže tam, kde je umiestnená značka Daj prednosť v jazde! sa používa čiara v tvare trojuholníkov.

K bodu 73 (príloha č. 6 II. diel bod 4)
 	V nadväznosti na nejasnosti zo strany účastníkov cestnej premávky ohľadom významu a používania priecestnej čiary pri doterajšom spôsobe jej vyznačovania (založenom len na technických podmienkach) sa vkladá medzi priečne čiary aj toto vodorovné značenie, ktoré vodičom ukazuje najvhodnejšie miesto na zastavenie vozidla (ak je to potrebné) pred železničným priecestím.

K bodu 74 (príloha č. 6 II. diel bod 6)
	Pre úplnosť informácie pre cyklistov sa dopĺňa vyobrazenie primknutého priechodu pre cyklistov vyplývajúceho z textu.

K bodu 75 (príloha č. 6 III. diel bod 1)
	Z dôvodu jednoznačnosti právnej úpravy sa do významu vyšrafovaného priestoru dopĺňa výslovne zákaz zastavenia a státia, čo je v princípe prirodzená interpretácia jeho významu, keďže je do tohto priestoru zakázané vchádzať.

K bodu 76 (príloha č. 6 III. diel bod 3)
	Pri vodorovnej značke o parkovacích miestach sa opravuje nesprávne vyobrazenie základného vzoru a zároveň sa výslovne uvádza, že touto značkou môže byť aj parkovací pruh, čo v súčasnosti absentuje. Okrem toho sa vzhľadom na nejasnosti spojené s vyznačovaním „uzatvorených“ boxov dopĺňa význam tejto značky aj o túto technickú možnosť pri nejakej forme obmedzenia parkovania.

K bodu 77 (príloha č. 6 IV. diel bod 1)
	Do významu smerových šípok sa dopĺňa zákaz zastavenia a státia v celom úseku, na ktorom sú šípky vyznačené (t. j. zákaz nemá platiť len priamo na samotných šípkach, ale aj medzi nimi). Zároveň sa možnosť odlišného smerovania pre vozidlá pravidelnej verejnej dopravy osôb analogicky umožňuje aj pre vozidlá taxislužieb a cyklistov s použitím príslušných symbolov.

K bodu 78 (príloha č. 6 IV. diel bod 2)
	Pre úplnosť informácie pre vodičov sa dopĺňa vyobrazenie predbežnej šípky umiestnenej v osi pozdĺžnej prerušovanej čiary.

K bodu 79 (príloha č. 6 IV. diel bod 3)
	Koridor pre cyklistov stratil zavedením ochranného pruhu pre cyklistov reálne opodstatnenie a nie je žiaduce, aby sa v praxi stále vyznačovali nové koridory. Zahraničné skúsenosti varujú, že nehodovosť na nich môže byť vyššia ako na miestach, kde nie je vôbec žiadne značenie.
	V nadväznosti na nejasnosti zo strany účastníkov cestnej premávky ohľadom významu a používania spomaľovacej čiary pri doterajšom spôsobe jej vyznačovania (založenom len na technických podmienkach) sa vkladá medzi symboly aj toto vodorovné značenie, ktoré vodičov upozorňuje (ak je to potrebné) na potrebu spomalenia a zvýšenia pozornosti.

K bodu 80 (príloha č. 6 IV. diel bod 4)
	V nadväznosti na nejasnosti zo strany účastníkov cestnej premávky ohľadom významu a používania protismernej šípky pri doterajšom spôsobe jej vyznačovania (založenom len na technických podmienkach) sa vkladá medzi symboly aj toto vodorovné značenie, ktoré vodičom upozorňuje (ak je to potrebné) na jednosmernú premávku tým, že vyznačuje smer premávky.

K bodu 81 (príloha č. 7 III. diel bod 1)
	Vzhľadom na praktické skúsenosti s doterajším používaním doplnkového zariadenia Zelená šípka sa upravuje význam tohto zariadenia tak, aby bola zabezpečená čo najvyššia miera priepustnosti cestnej premávky cez križovatku (pri zohľadnení bezpečnostných aspektov). 
	Pri základnej verzii zelenej šípky teda už nebude potrebné vždy zastaviť vozidlo pred odbočením vpravo – ostáva zachovaná len povinnosť neobmedziť a neohroziť iných účastníkov cestnej premávky, najmä tých vo voľnom smere. Povinné zastavenie vozidla na túto šípku bude nevyhnutné len vtedy, ak bude toto zariadenie doplnené aj o vyobrazenie samotnej značky Stoj, daj prednosť v jazde!. 
	Zároveň sa dopĺňa aj vyobrazenie zelenej šípky platnej len pre cyklistov, ktorej použitie vyplýva z textu ustanovenia. 

K bodu 82 (príloha č. 7 III. diel bod 2)
	Vyhláška v súčasnosti pozná možnosť doplnkovej tabuľky alebo návestidla obmedzujúceho platnosť svetelných signálov len pri cyklistických signáloch. Zavádza sa preto nové doplnkové zariadenie k svetelným signálom – Signál platí pre, ktoré umožní využívať svetelné signály určené špecificky nielen pre bicykle, ale napr. aj pre vozidlá pravidelnej verejnej dopravy alebo taxislužieb.

K čl. II
		
	Účinnosť novely vyhlášky sa navrhuje od 1. januára 2027.

